“ปูติน” ฉีกข้อตกลง “มินสก์” หลังลงนามรับรองแคว้น “โดเนตสก์-ลูฮันสก์”
"ปูติน” ประกาศกร้าว "ข้อตกลงมินสก์ไม่มีอีกต่อไปแล้ว" หลังลงนามรับรองสถานะการเป็นรัฐอิสระของแคว้น “โดเนตสก์-ลูฮันสก์” 
23 ก.พ. 2565

ผู้สื่อข่าวรายงานว่า ประธานาธิบดีวลาดิเมียร์ ปูติน ผู้นำรัสเซีย กล่าวว่า ข้อตกลงมินสก์ไม่มีอีกต่อไปแล้ว ท่ามกลางความตึงเครียดที่เพิ่มขึ้นจากการที่รัสเซียมีแนวโน้มใกล้บุกโจมตียูเครน
โดยสภาดูมา ซึ่งเป็นสภาผู้แทนราษฎรรัสเซีย ได้ให้การอนุมัติก่อนหน้านี้ต่อร่างกฎหมายรับรองสถานะการเป็นรัฐอิสระของสาธารณรัฐประชาชนโดเนตสก์-ลูฮันสก์ ขณะที่ปธน.ปูตินได้ลงนามรับรองร่างกฎหมายดังกล่าวแแล้ว โดยถือเป็นการฉีกข้อตกลงมินสก์ ซึ่งมีเป้าหมายในการยุติสงครามแบ่งแยกดินแดนในดอนบาส หลังจากที่ได้คร่าชีวิตของกลุ่มแบ่งแยกดินแดนและกองกำลังยูเครนถึง 15,000 คน
ทั้งนี้ล่าสุด วุฒิสภารัสเซียมีมติเป็นเอกฉันท์อนุมัติให้ประธานาธิบดีวลาดิเมียร์ ปูติน สามารถใช้กองทัพรัสเซียนอกประเทศได้เพื่อให้การสนับสนุนกลุ่มแบ่งแยกดินแดนในยูเครน
ด้านสมาชิกวุฒิสภาลงมติเห็นชอบด้วยคะแนน 153 เสียง โดยไม่มีเสียงคัดค้านแต่อย่างใด
สำหรับก่อนหน้านี้ ปธน.ปูตินยื่นคำร้องต่อวุฒิสภาเพื่อขออนุมัติการใช้กำลังทหารนอกประเทศในการสนับสนุนสาธารณรัฐประชาชนโดเนตสก์ (DNR) และสาธารณรัฐประชาชนลูฮันสก์ (LNR) ซึ่งตั้งอยู่ในภูมิภาคดอนบาสทางตะวันออกของยูเครน ซึ่งกลุ่มกบฎฝักใฝ่รัสเซียยึดครองอยู่ และได้ต่อสู้กับกองทัพยูเครนนับตั้งแต่ปี 2557
“การเจรจาได้หยุดชะงักลง ขณะที่ผู้นำยูเครนใช้ความรุนแรงและการนองเลือด พวกเขาทำให้เราไม่มีทางเลือกอื่น ส่วนนาโตก็ได้ให้อาวุธทันสมัยแก่ยูเครน” นายนิโคลาย แพนคอฟ รมช.กลาโหมรัสเซีย กล่าวต่อวุฒิสภาในนามของปธน.ปูติน
อีกทั้งนายแพนคอฟกล่าวว่า “ตามสนธิสัญญามิตรภาพและความร่วมมือกับ DNR และ LNR ผมจึงขอยื่นข้อเสนอเพื่อให้วุฒิสภาเห็นชอบการใช้กองกำลังทหารของสหพันธรัฐรัสเซียนอกประเทศ”
ด้านสหรัฐเตรียมประกาศมาตรการคว่ำบาตรรัสเซียในวันนี้ เพื่อตอบโต้การรุกรานยูเครนดังกล่าว ขณะที่อังกฤษประกาศคว่ำบาตรธนาคารรัสเซีย 5 แห่ง รวมทั้งนักธุรกิจชาวรัสเซีย 3 คน